钦定古今图书集成/明伦汇编/官常典/第101卷 > 南陵庄裕王睦楧
## 钦定古今图书集成/明伦汇编/官常典/第101卷 > 南陵庄裕王睦楧

按《明外史周定王传》：“南陵王睦楧，周悼王第九子，敏
达有识。嘉靖末，御史林润言：天下财赋，岁贡京师米
四百万石，而各藩禄岁至八百五十三万石。山西、河
南存留米二百三十六万三千石，而宗室禄米五百
四万石，即无灾伤，蠲免岁输，亦不足供禄米之半。年
复一年，愈加蕃衍，势穷弊极，将何以支？”事下诸王议。
明年，睦楧条上七议，请立宗学以崇德教，设科选以
励人才，严保勘以杜冒滥，革冗职以除素餐，戒奔竞
以息饕贪，制拜扫以广孝思，立忧制以省禄费。诏下
廷臣参酌之。其后诸藩遂稍稍陈说利弊，尚书李春
芳集而上焉。及颁《宗藩条例》，多采睦楧议。
按《藩献记》：“南陵庄裕王睦楧，周悼王第九子也”，好文
雅，敏达有识。王薨，无子，爵除。